På trods af socialdemokratisk tilbagegang i Danmark kan Birgit S. Hansen (S) igen sætte sig trygt på tronen i Frederikshavn.

13.230. Tallet alene har ikke den store betydning. Men når konteksten tilføjes, bliver titlen 'valgets dronning' meget tydelig. Det drejer sig om antallet af personlige stemmer, der er gået til den nuværende og kommende socialdemokratiske borgmester i Frederikshavn Kommune, Birgit Stenbak Hansen. Og når man tager et kig på andenpladsen på listen over flest personlige stemmer i kommunen - Mette Hardam fra Venstre - står det helt klart, at der kun er en, der kan sætte sig - endda meget trygt - på borgmestertronen. Beholdt alle mandater På borgmesterkontoret er der her dagen efter valget blomster og kage på skrivebordet, hvor nogle af kommunens vigtigste papirer ellers befinder sig. En træt, men tilfreds borgmester gør status: - Jeg og det socialdemokratiske hold har fået 18 mandater igen. Præcis ligesom i 2017, siger Birgit S. Hansen til den røde TV2 Nord-mikrofon. Selvom mandatfordelingen for socialdemokratiet er status quo, er der sket ændringer i byrådets sammensætning. Konservative er gået fra et til to mandater, Nye Borgerlige træder ind med et enkelt mandat, Dansk Folkeparti går fra to til et mandat og Enhedslisten mister sit eneste mandat. Venstre beholder sine seks mandater, og SF beholder sit ene mandat. National smitte - og dog Socialdemokratiet er på landsplan gået tilbage ved dette kommunalvalg. Samlet er partiet gået 17 mandater tilbage på tværs af kommunerne. I Hjørring kostede vælgerlussingen Arne Boelt borgmesterposten, mens Thomas Kastrup-Larsen får fem færre S-kolleger i byrådet i Aalborg efter nytår. Birgit S. Hansen afviser, at minksagen samt minkkommissionens pågående undersøgelser har påvirket valget i Frederikshavn Kommune, der var en stor minkavler-kommune inden aflivningerne sidste år. - Vælgerne har talt her. Man kan snakke om mink-tragedien og slettede sms'er, men jeg kan bare konstatere, at vælgerne igen har bedt om, at der er 18 socialdemokrater i byrådet i Frederikshavn. Og det har de så ikke gjort de andre steder (kommuner, red.), siger Birgit S. Hansen. En smule modstand Tilbagegangen kaster også skygger i Frederikshavn. Dog ikke lige så dunkle. Ved sidste valg i 2017 fik Birgit S. Hansen 14.843 personlige stemmer mod 13.230 denne gang. Det svarer til, at 42,1 procent af de frederikshavnske stemmer gik til Birgit S. Hansen i 2017 mod 40 procent ved dette kommunalvalg. - Jeg tænker, at der er noget at analysere på, siger Birgit Stenbak Hansen. I Holbæk Kommune slog borgmester Christina Krzyrosiak Hansen (S) Danmarks rekord med 18.590 personlige stemmer.